Na temelju članka 49. st. 1. Statuta Općine Fužine („Službene novine“ Primorsko-goranske županije br. 23/09, 30/09 i 12/13), podnosim Općinskom vijeću slijedeće

**IZVJEŠĆE O RADU ZA PERIOD**

**OD 01.01.2018. DO 30.06.2018. GODINE**

Uvažavajući Izvješće koje sam podnio Općinskom vijeću za drugi dio 2017. godine, bitno je napomenuti da je u velikom dijelu naglasak i dalje stavljen na riješavanju prijašnje problematike počevši od Bioenergane, Autoceste Rijeka-Zagreb pa do priprema za početak građenja Dječjeg vrtića u Fužinama.

Najveći dio izvješća u biti je već prikazan na jednog od prošlih sjednica Općinskog vijeća kroz podatke vezano za polugodišnje izvješće Proračuna za 2018. godinu te će se ovdje stoga istaknuti samo neki bitniji segmenti.

Po pitanju Financijskih sredstava odnosno stanja po Proračunu Općine Fužine, Općina je funkcionirala u pozitivnom plusu, odnosno i dalje se nije dodatno zaduživala niti je išla u tzv. dozvoljeni minus koji se ranijih godina često koristio.

Po pitanju poreza i prireza na dohodak, realizacija je u prvih šest mjeseci bila u okviru plana. Nešto više sredstva ostvareno je kroz kompenzacijske mjere iz Državnog proračuna koji je i potrošen upravo za podmirenje povećanih troškova zimske službe u prvom dijelu 2018. godine.

Prihodi po pitanju komunalnog doprinosa za 10% manje su se punili prvenstvo iz nedostavljanja predmeta legalizacija od strane Delnica. Međutim, u drugom dijelu isto će se vjerojatno nadomjestiti.

Ovdje još možemo napomenuti i da su rashodi kod javne rasvete nešto veći bili od planiranog isključivo jer je postupak nabave iz 2017. godine realiziran početkom 2018. godine.

Osim navedenog, pokrenut je čitav niz drugih aktivnosti prvenstveno usmjeren na Izmjene i dopune građevinske dozvole vezano za izgradnju Dječjeg vrtića koja je uspješno i završena Izdavanjem i izvršnošću iste sa 15. lipnja 2018. godine.

Odmah po izvršnosti iste, krenulo se i u postupak provedbe natječaja za gradnju koji je realiziran u slijedećem izvještajnom razdoblju.

Od bitnijih stvari ovdje je svakako potrebito istaknuti i rješavanje problematike Autoceste Rijeka – Zagreb i osnovanog prava korištenja kome se dosta pažnje posvećuje cijelo ovo vrijeme, a i pokrenut je sudski spor protiv istih.

Cijeli postupak dat je odvjetničkom uredu na provedbu i pokušaj poništavanja samog ugovora kako bi se općina što je moguće više zaštitila od mogućnosti naplate navodnih dugovanja po pitanju neprovedenog prava korištenja.

Po pitanju rada Jedinstvenog upravnog odjela, provedeni su natječaji te je u 2018. godini i realiziran postupak zapošljavanja komunalnog redara, komunalnog suradnika te domara čime će se zasigurno poboljšati način funkcioniranja i praćenja stanja općinske imovine, ali i unaprijediti stanje komunalnog reda.

Zapošljavanjem istih smanjeni su troškovi po pitanju vanjskih usluga praćenja ugovora po pitanju električne rasvjete, koje su sada „prebačene“ na domara, ali i poboljšano i praćene po ostalim ugovorima sa komunalnim poduzećem.

Međutim, isto je dovelo do više problema u radu s našim komunalnim poduzećem za koje se ispostavilo da ne stiže i ne može odraditi cijeli niz poslova stavljeno pred njih, što je u konačnici imalo i za posljedicu neprihvaćanje Izvješća o radu za 2017. godinu navedene tvrtke.

Negativan kontekst svakakao je bila i elementarna nepogoda koja je početkom godine zahvatila Općinu Fužine uzrokujući više problema. Jedan od svakako bitnih je i brod Sv. Antun koji je završio pod vodom.

Nakon silnih natezanja i povlačenja sa osiguravajućih društvima, korisnikom Turističkom zajednicom te krajnjim koncesionarom, napokon se prišlo rješavanju i tog problema koji će biti riješen u 2 polugodištu 2018. godine, o čemu ću se osvrnuti i tada u Izvješću načelnika.

Od ostalih radova i postupaka, svakako je bitno za pripomenuti da je pokrenut postupak rješavanja imovinsko-pravnih odnosa nerazvrstanih cesta s lijeve i desne strane jezera Bajer te je pokrenut sken dosadašnjeg stanja obilaznica Fužine čije su sve građevinske dozvole istekle prije par godina.

Uvažavajući sve navedeno te čitav niz i ostalih aktivnosti koje su poduzimane tijekom prvog polugodišta 2018. godine, moram konstatirati da je puno toga napravljeno ali da puno toga još ostaje za završiti tijekom 2018. godine te se nadam da ću i tada, kao i do sada, imati punu podršku Vas općinskih vijećnika Općine Fužine.

 Općinski načelnik

 David Bregovac

KLASA: 022-05/18-07/01

URBROJ: 2112/03-02-18-01

Fužine, 06.12.2018.

Dostaviti:

* predsjedniku Općinskog vijeća
* pismohrana.